BIBLE MUTAL SIE SAMUEL 26\n☰ SIE SAMUEL 26 ◀ ▶\nPacl Akluo Ma David El Tia Eisla Moul Lal Saul\n1 Kutu mwet Ziph tuku nu yorol Saul in acn Gibeah, ac fahk nu sel lah David el wikwik oasr Fineol Hachilah, su oan sisken yen mwesis Judea.+ 2 In kitin pacl ah na Saul el tuyak ac eis tolu tausin mwet mweun lun Israel su arulana pulaik, ac som nu yen mwesis in Ziph in sokol David. 3 Saul ac mwet lal elos tulokinya lohm nuknuk selos ke sisken inkanek soko oan Fineol Hachilah. David el srakna muta yen mwesis uh, ac ke el lohng lah Saul el tuku sokol, 4 el supwala mwet kalngeyuk ac elos konauk tuh pwaye, Saul el oasr we. 5 In kitin pacl ah, David el som ac konauk acn se ma Saul ac Abner motul we. (Abner el wen natul Ner, ac captain lun mwet mweun lal Saul.) Saul el motul infulwen nien aktuktuk, ac mwet lal elos raunella.\n6 Na David el siyuk sel Ahimelech mwet Hit, ac Abishai su ma wial Joab (nina kialtal pa Zeruiah), ac fahk, “Su kac sumtal ac wiyu som nu nien aktuktuk lal Saul?”\nAbishai el topuk, “Nga ac wi kom.”\n7 Na in fong sac, David ac Abishai som ac utyak nu nien aktuktuk lal Saul, ac konalak ke el motul infulwen nien aktuktuk uh, ac osra natul ah kasiki oan sisken sifal. Abner ac mwet mweun elos motul raunella. 8 Ac Abishai el fahk nu sel David, “God El asot mwet lokoalok lom nu inpoum ofong. Lela nga in faksilya inge ke osra natul sifacna. Nga ac faksilya nu infohk uh ke fakfuk sefanna — ac tia enenu in pacl luo!”\n9 Tusruktu David el fahk, “Nik kom akkolukyal! LEUM GOD El ac kai kutena mwet su akkolukye moul lun tokosra se su El sulela.” 10 Na David el sifil fahk, “Ke Inen LEUM GOD moul, nga etu tuh LEUM GOD El ac fah sifacna unilya Saul — finne ke misa lal in pacl fal lal, ku ke misa lal in pacl mweun. 11 LEUM GOD Elan ikolyuwi tuh nga in tia akkolukye moul lun mwet se su El sulela in tokosra! Tari kut eis osra natul, ac sufa in neinyuk kof nimal, ac som.” 12 Ouinge David el eis osra in fakfuk natul Saul ac sufa in neinyuk kof nimal su oan sisken sifal, na el ac Abishai som. Wangin mwet liyaltal, ku etu ma orek inge. Wangin pac selos ngutalik, mweyen LEUM GOD El oru tuh elos in folosuwosla ke motul lalos.\n13 Na David el som tupalla infahlfal uh nu lac eol laco, ac fanyak nu fin tohktok se loes kutu liki acn Saul ac mwet lal uh muta we, 14 ac el wowoyak ac pang nu sin mwet lal Saul ac nu sel Abner. El fahk, “Abner, kom ku in lohngyu?”\nNa Abner el fahk, “Ku su wowon, oru oaksalak tokosra uh?”\n15 Ac David el fahk, “Abner, ya tia kom pa mwet se ma pwengpeng emeet fin Israel uh? Na efu ku kom tia karingin tokosra lowos ingan? Oasr mwet se ilyak pianga nu in nien aktuktuk lowos an in tuh uniya leum se lowos an. 16 Kom tiana oru kunokon lom, Abner! Nga fulahk ye mutun LEUM GOD moul lah fal kowos nukewa in misa, mweyen kowos tiana karingin leum lowos an, el su sulosolla sin LEUM GOD tuh elan tokosra. Liye, pia osra in fakfuk natul tokosra ah? Ac pia sufa in kof se ma oan sisken sifal ah?”\n17 Saul el akilenak pusracl David, ac el siyuk, “David, wen nutik, ku kom pa ingan?”\nDavid el topuk, “Aok, nga pa inge, Leum luk.” 18 Na el sifil tafwela ac fahk, “O Leum luk, efu ku kom srakna ukweyu, mwet kulansap lom? Mea nga orala? Ma koluk fuka nga orala? 19 O tokosra, lohng ma nga fahk inge. Fin LEUM GOD pa pirik kom tuh kom in lainyu, na mwe kisa nu sel ac ku in ekulla nunak lal. A fin mwet pa pirik kom, mwe selnga sin LEUM GOD in oan faclos, ke sripen elos lisyula liki facl sin LEUM GOD, nu in sie facl nga enenu na in alu nu sin god saya we. 20 Nikmet lela tuh nga in anwuki in sie facl saya, su loes liki LEUM GOD luk. Efu ku tokosra lun Israel el suk in uniya sie mwet lusrongten oana kuut se? Efu ku el lungse sukyu, oana in won lemnak se pa nga?”\n21 Na Saul el topuk, “Pwaye nga orekma koluk. Foloko, David, wen nutik! Nga ac fah tia sifil akkolukye kom, ke sripen kom tiana eisla moul luk ofong. Nga arulana lalfon, ac ma na koluk se pa nga oru uh!”\n22 David el fahk, “Pa inge osra nutum ah, Leum luk. Supwama sie mwet lom ingan in tuku eis. 23 LEUM GOD El sang ma lacne nu sin mwet su oaru ac suwoswos. Misenge el eiskomme nu inpouk, tuh nga tia lungse akkolukye kom, mweyen kom pa LEUM GOD El sulela tuh kom in tokosra. 24 In oana ke nga molikomla ac tia unikomi misenge, lela tuh LEUM GOD Elan oru oapana nu sik, ac moliyula liki mwe ongoiya nukewa!”\n25 Ac Saul el fahk nu sel David, “God Elan akinsewowoye kom, wen nutik! Kom fah kutangla fin ma nukewa kom oru!”\nNa David el som inkanek lal, ac Saul el folokla nu in acn sel.\n+ 26:1 Psa 54: Sifac uh


Sie Tokosra 4 - BIBLE MUTAL\nSie Tokosra 4\n1Solomon el tokosra lun Israel nufon,\n2ac mwet wal fulat yal pa: Mwet tol: Azariah, wen natul Zadok\n3Mwet sim inkul lun tokosra: Elihoreph ac Ahijah, wen natul Shisha Mwet liyaung ma simla: Jehoshaphat, wen natul Ahilud\n4Mwet kol fulat lun un mwet mweun: Benaiah, wen natul Jehoiada Mwet tol: Zadok ac Abiathar\n5Leum fin mwet suksuk ke kais sie acn: Azariah, wen natul Nathan Mwet kasru fulat nu sin tokosra: mwet tol Zabud, wen natul Nathan\n6Mwet kol lun mwet kulansap ke inkul fulat: Ahishar Mwet kol fin mwet kumakinyuk: Adoniram, wen natul Abda\n7Solomon el srisrngiya mwet suksuk singoul luo fin acn Israel nufon. Ma kunalos in fosrngakunma mwe mongo nu inkul sin tokosra liki acn selos — kais mwet suksuk karingin malem se ke yac se.\n8Pa inge inelos ac acn elos karingin: Benhur: infulan eol Ephraim\n9Bendeker: siti lun Makaz, Shaalbim, Beth Shemesh, Elon, ac Beth Hanan\n10Benhesed: siti lun Arubboth, ac Socoh ac acn Hepher nufon\n11Benabinadab, su payuk sin Taphath, acn se natul Solomon: acn Dor nufon\n12Baana, wen natul Ahilud: siti Taanach ac Megiddo, ac acn nukewa apkuran nu Beth Shan ma apkuran nu ke siti srisrik Zarethan, eir in siti srisrik Jezreel, fahla nwe ke siti Abel Meholah ac Jokmeam\n13Bengeber: siti Ramoth in acn Gilead, ac acn srisrik nukewa in acn Gilead ma lun sou lal Jair, su ma in fwil natul Manasseh, ac acn Argob in acn Bashan. Oasr siti lulap onngoul, ac kewana potyak, ac mwe sruh ke mutunpot uh orekla ke osra bronze\n14Ahinadab, wen natul Iddo: acn lal Mahanaim\n15Ahimaaz, su payukyak sel Basemath, sie pac sin acn natul Solomon: acn lal Naphtali\n16Baana, wen natul Hushai: acn lal Asher ac siti srisrik Bealoth\n17Jehoshaphat, wen natul Paruah: acn lal Issachar\n18Shimei, wen natul Ela: acn lal Benjamin\n19Geber, wen natul Uri: acn Gilead, facl se ma Sihon (tokosra lun mwet Amor) ac Og (tokosra lun Bashan) eltal leumi. Sayen mwet singoul luo inge, oasr sie mwet suksuk fulat solla in karingin facl sac nufon.\n20Pusiyen mwet Judah ac Israel oana puk weacn uh. Elos mongo ac nim ac engan.\n21Tokosrai lal Solomon sisani facl nukewa e ke Infacl Euphrates me nwe ke acn Philistia, ac masrol nu Egypt. Mwet inge nukewa moli tax nu sel, ac orekma nu sel ke lusen moul lal nufon.\n22Enenu lal Solomon nu inkul sin tokosra ke kais sie len pa: pak in flao srik kosra siofok lumngaul, ac pak in flao yohk kosra tolfoko,\n23cow muta in kalkal singoul, ac cow forfor saya longoul, ac sheep siofok, sayen na kosro deer, gazelle, roebuck, ac won.\n24Solomon el leumi facl nukewa roto in Infacl Euphrates, liki acn Tiphsah ke infacl Euphrates, nwe ke siti Gaza nu roto. Tokosra nukewa roto in Infacl Euphrates elos orekma nu sel, ac oasr misla ke facl nukewa ma oan raunella.\n25Ke lusen moul lal Solomon, mwet nukewa in acn Judah ac Israel elos mutana in misla ac wangin mwe fosrnga. Kais sie sou oasr ima in grape ac sak fig sunalos.\n26Oasr angngaul tausin nien muta lun horse in chariot natul Solomon, ac singoul luo tausin horse in mweun natul.\n27Mwet suksuk singoul luo lal inge, elos akoo mwe mongo nun Tokosra Solomon ac mwet welul ke tepu lal, kais sie mwet ke malem lal. Elos fosrngakin mwe enenu nukewa.\n28Kais sie mwet suksuk ac srukak pac ma kunal ke barley ac mah nu yen ma eneneyuk we. Ma inge ma nun horse ac kosro saya ma orekmakinyuk.\n29God El sang nu sel Solomon lalmwetmet, ac lemlem, ac etauk yoklana — alukela ma ku in srikeyuki.\n30Ouinge Solomon el lalmwetmet liki mwet lalmwetmet lun acn kutulap, oayapa mwet lalmwetmet lun Egypt.\n31El lalmwetmet liki mwet nukewa: el lalmwetmet lukel Ethan mwet Ezrah, ac Heman, Calcol, ac Darda, wen tolu natul Mahol. Pweng kacl fahsrelik nu in facl nukewa ma oan apkuran nu we.\n32El orala soakas tolu tausin, ac kinala on pus liki sie tausin.\n33El sramsram pac ke sak, ac mwe yokyok, mutawauk ke sak cedar lun Lebanon nwe ke sak hyssop su kap pe pot uh; ac el sramsram pac ke kosro, won, wet lulap, ac ik uh.\n34Tokosra nukewa fin faclu lohng ke lalmwetmet lal inge, ac elos supwala mwet in lohng sramsram lalmwetmet lal.\n< Sie Tokosra 3\nSie Tokosra 5 >


Sanri (12/11) SIFAC: "Mary Ac Elizabeth Tuhkweni Kasakihn God" - Word Of Knowledge | USA\nSIFAC: “Mary Ac Elizabeth Tuhkweni Kasakihn God”\nMWE READ: Luke 1:39- 56\nYok engan ac fwefwelac lal Mary ke pweng wowo ma el eis sin lupufan sac. Na panang el mukuiyak ac som nu yorol Elizabeth. Akkalemye la, Elizabeth el pitutu malem onkosr kacl John Baptais ke pacl se inge.\nKe Mary el oru piang lal nusel Elizabeth, tulik se insiacl ah srosro ke engan. Elizabeth el orala kahs in kaksak ac akkeye lal nusel Mary tari, na Mary el oru kaksak lal nusin God ke pusren on soko.\nFuka kaksak lasr kais sie nusin God lasr? Yac kut sruikin oiyac wowo ma El oru nusesr ke moul lasr? Me lutlut u tuku in akesamkinye kut la, in oiyac nukewa, kut enenu in kaksakin God.\nSie pacl wowo nusin mwet lulalfongi in wi oru kuloh ac kaksak lalos nusin God pa inge. Lela kut in welul Mary ac Elizabeth in kaksakin God Fulat lasr ke ma wolana puspus ma El oru nusesr in moul lasr.\nPrevPreviousSaturday (12/10) SIFAC: “Tohkohsrahi Lal David Suc Wuhliyuckyang”\nNextMonday (12/12) Sifac: Aaron Ac Wen Nahtuhl, Sie U In Mwet Tol Ne TokNext


Pain Kowos nuh ke Toeni uh - Thomas S. Monson\nNga kwacfe kowos in porongo ac eis pweng ma kuht ac fah lohng uh. Tuh kuht in oruh ohinge pa pruhe luhk.\nTamuhlwel ac tahmtahel wolacna wiyuck an, nga sruikihn nuh pwacye in pain kowos nuh ke Toeni Luhlahp ke Yac Ahk Siofok Alngucul-Tolu luhn Alu uh.\nKe mahlwem ohnkohsr tari ah ke pacl se kuht ohsun sahflah ah, nga eis pacl wo in som muhtwacta ac ohsun nuh yurin kuhtuh suwos ke acn lowos. Tukun toeni luhlahp ke Ohktohpa, nga som nuh fin acn Germany, ma pacl wo se luhk in ohsun nuh sin mempucr lasr ke acn pucspucs ke muhtuhnfacl se inge oacyacpac ke kuhtuh acn Austria.\nKe sahflahiyacn Ohktohpa, nga kihsacelah Calgary Alberta Tempuhl fin acn Canada, kahsruh sel Elder ac Tahmtahel M. Russell Ballard, Elder ac Tahmtahel Craig C. Christensen, ac Elder ac Tahmtahel William R. Walker. Ke Nohfuhmpuh, nga sulpac kihsacelah Tempuhl Boise Idaho. Oacyacpac mwet suc wiyuc ke kihsacelah se pa Elder ac Tahmtahel David A. Bednar, Elder ac Tahmtahel Craig C. Christensen, ac Elder ac Tahmtahel William R. Walker.\nAhkfuhlwact luhn acn inge oreklac in laisyac kwewana kihsacelah inge ma wo nuh pwacye. Nga tiac som wi ahkfuhlwact luhn acn sac fin acn Calgary, mweyen lwen sac lwen lal Tahmtahel Monson ac el sun yac 85 ac nga puhla lah nga enenuh in weluhl. Tuhsruhktuh, nga el sruikihn in liye ahkfuhlwact se lun infuckihl luhlahp lasr ke television, na nga sohklah nuh Calgary ke lututwacng tohkoh ah in wi kihsacelah se. Fin acn Boise ahluhkwelah mwet fuhsr 9,000 tuhkuh ke tistrik luhn tempuhl wi ke ahkfuhlwact luhn acn sac. Puhslac na pwacye mwet fuhsr wi kac oruh wacngihn acn mwet ke sucu nuh kwewa lalos in wi ke acn se elos sritacl kac ah.\nKe na mahlwem tari ah Prestuhn Dieter F. Uchtdorf, weluhl pa Tahmtahel Uchtdorf, Elder ac Tahmtahel Jeffrey R. Holland, ac Elder ac Tahmtahel Gregory A. Schwitzer, som nuh fin acn Tegucigalpa, Honduras, in kihsacelah tempuhl sasuc lasr we ah. Ahkfuhlwact wolacna se sin mwet fuhsr oreklac ke ekuh se met liki kihsacelah se.\nOasr tempuhl sahyac suc fahkwack tari ac oasr ke kain in ohiyac ke plwacniyacn muhsah kuh srackna muhsahiyuck.\nPa wo se luhk olutu in fahkwack temple sasuc luo, ma ke mahlwem ac yac fahsruh uh fah muhsahiyuck ke acn inge: Cedar City, Utah, ac Rio de Janeiro, Brazil. Tamuhlwel ac tahmtahel, muhsahiyuck luhn tempuhl srackna fahsr.\nOacna kowos etuh, ke toeni luhlahp ke Ohktohpa ah nga fahkwack ke eklac luhn matwac ma mukul ac muhtwacn fuhsr kuh in som wi misin pacl nuh kwewa, ke mukul fuhsr in pacl inge kuh in kuhlwacnsap ke matwac yac 18 ac muhtwacn fuhsr ke yac 19.\nTop sin mwet fuhsr lasr uh arulacna wo nuh pwacye ac mokleyuck. Ke Eprel 4—lwen luo tari ah—oasr misineri 65,634 suc kuhlwacnsap, ac oasr puhs liki mwet 20,000 suc eis tari pahng lalos tuhsruhk soenna ilyak nuh ke nien ahkpah luhlahp luhn misineri ac puhs liki 6,000 oasr ke oruh luhn lohlngohk yurin pisap ac prestuhn luhn stek lalos. Enenuh se nuh sesr in orwaclah misin sasuc 58 in nwacnwack pihsac yohk se luhn misineri uh.\nIn kahsruh kapwack luhn misineri inge, ac ke srihpen puhs sin misineri lasr uh tuhkuh ke ohiyac wo ke ma enenweyuck, kuht suli kowos, ke kowos kuh, in etatwen in sang nuh ke General Missionary Fund luhn Alu uh.\nIngena, tamuhlwel ac tahmtahel, kuht ac lohng pweng mokleyuck mihsenge ac lutu. Elos suc ac sramsram nuh sesr uh ahkolah ke pruhe in etuh ma Leum El kena kuht in lohng ke pacl se inge.\nNga kwacfe kowos in porongo ac eis pweng ma kuht ac fah lohng uh. Tuh kuht in oruh ohinge pa pruhe luhk ke inen Jisus Kraist, amen.\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFiji HindiFrançaisGagana SamoaHmoobHrvatskiÍslenskaItalianoKahs KosraeKahs KosraeKajin MajōlKiribatiKiswahiliKreyòl AyisyenLatviešuLietuviųLingálaMagyarMahsen en PohnpeiMalagasyNederlandsNorskPalauanPolskiPortuguêsReo TahitiRomânăShqipSlovenčinaSlovenščinaSuomiSvenskaTagalogThin Nu Wa'abTiếng ViệtVosa vakavitiΕλληνικάБългарскиМонголРусскийУкраїнськаՀայերենภาษาไทยພາສາລາວភាសាខ្មែរ한국어中文國語廣東話日本語


Friday (7/1) Sifac: Kikiacp Lain Ma Pwacye - Word Of Knowledge | USA\nSifac: Kikiacp Lain Ma Pwacye\nMwe Read: Ephesus 4:25-32\nSifil srui kaksakin LEUM GOD lasr ac paing mwet nukewa. Lohsr, koase, ahlohloh ac kikiacp lain kahlem, luhngse, luhlalfongi ac pwaye. Mwe lutlut ke Monday ah fasru na misenge tuku in akesmakinye kut lah oasr inkanek luo iyac na. Oasr acn luo LEUM GOD El akoo nu sin mwet nukewa. Kikiacp lain ma pwaye pa sifac na misenge uh. Kikiacp uh us kut nu ke mwe asor; ac pwaye uh us kut nuke acn in engan kuh insewowo ma pahtpaht. Kikiacp uh tuku oyac mwe?\nGod El liye ma nukewa ma El orala tuh na wo (Gen 1:31). Ke Genesis 2:16-17 God El fahk nu sel Adam, “Kom ku in mongo ke fokinsak ke kutena sak in ima se inge, sayen sak soko ma asang etauk ke ma wo ac ke ma koluk. Kom fah tia kang fokin sak soko ingan. Kom fin kang, kom ac misa ke len sacnna. Ke sripen seakos lal Adam ac Eve oru: mwet nukewa orekma koluk, ac elos nukewa tia sun lupan wolana se ma God El akoo ne selos (Rom 3:23).\nKom fin kang, kom ac misa ke len sacna! Seakos lalos oru kut nukewa putatyang nuke sin nature se inge. Nga fah oru tuh kom ac mutan se inge in arulana akwasui. Tulik natul ac tulik nutum ac fah alokoaloki pacl nukewa. Fahko lal fah ngalisya kapin nien tulik natul (Gen 3:15). God El na lungse kut meet liki ma nukewa. Gen 3:15 akkelemye lungse kawil lun God nusesr la sie pacl Jesus Christ El ac tuku in moli kut lac liki ma koluk lasr.\nKikiacp tuku ke sin nature se lasr inge; pwaye tuku ke sripen akwuk lungse yurin LEUM GOD. Jesus El fahk, “Nga fahk na pwaye nu sum: sie mwet el fin tia sifil isusla, el koflana liye Tokosrai lun God (John 3:3). Efin kut tia forlah ac sifil isusla (auliyak) ac lulalfongi ke Wen sefanna Nutin God; lohsr, koase, ahlohloh ac kikiacp e nek kut in pacl nukewa. Paul el fahk nu sin mwet Ephesus inge in sisla lumah inge nukewa: sulung, mongsa, kasrkusrak, wowon, wenteisr, ac kutena ma koluk lain mwet (v31).\nPaul el tuh sim pac nusin mwet Galatia akesmakinyaclos lah orekma lun ikwa (sin nature) uh arulacna kalem: pa ke kosro, lumah fohkfok, ac ouiya sufal inmasrlon mukul ac mutac, alu nu sin ma sruloala, inutnut, asrungai, amei, lemta, kasrkusrak, nunku kac sifacna, sraclik ac srikasrak kas, sok, sruhi, wowon, ac ma ouinge (Gal 5:19-21).\nMa pwaye uh tuku nu sin mwet nukewa ma forlah e lulalfongi ke Jesus Christ. Efin God Ngun Mutal El ilyahk nu in moul lasr uh, e kalem ke fahko Lal: lungse, engan, misla, mongfisrasr, kulang, orekma wo, oaru, pusisel, sifacna leum fac, Wangin ma sap lain ma inge (Gal 5:22). Verse se ma kalem ke mwe lutlut se inge suh akketeya kikiacp ac ma pwaye: A kowos in kulancg ac mongfisrasr nu sin sie sin sie, ac kowos in nunak munas nu sin sie sin sie, oana ke God El nunak munas nu suwos ke Christ (v31).\nEfin kut tia akfahsrye lungse yohk lun LEUM GOD oana ke (v31) ke mwe lutlut se inge akkalemye kut putatyang nuke mwe lutlut kuh akwuk kikiacp. God El tuku in moli kut lac nukewa; El nunak munas nu sin mwet nukewa. Kut nukewa mwet koluk ac kut enenu Jesus Christ inge na. Ma pwaye uh tuku mukena kac kut forlah nu yorol Jesus; forlah ac lulalfongi in El. Kulo kaksakin LEUM GOD lasr ac sifil paing mwet nukewa. God bless!\nPrevPreviousThursday (6/30) Sifac: Luhng Kuhlacng Lain Ma Sap\nNextSaturday (7/2) Sifac: Koluk Lain SuwohswohsNext


Ezekiel 37 - BIBLE MUTAL\n1Nga pulakin ku lun LEUM GOD in nga, ac ngun lal usyula ac filiyuwi in sie infahlfal sessesla ke sri.\n2El pwenyu raunyak inmasrlon sri uh, ac nga liye lah arulana pukanten sri mahi ac paola.\n3Na El siyuk sik, “Kom mwet sukawil moul la, ya sri inge ku in sifilpa moul?” Ac nga topuk ac fahk, “LEUM GOD Fulatlana, kom na pa etu.”\n4Na El fahk, “Fahkak kas in palu nu ke sri inge. Fahk nu sin sri paola inge elos in lohng kas lun LEUM GOD.\n5Fahk nu selos lah nga, LEUM GOD Fulatlana, fahk mu: Nga ac sot nu suwos momong, ac oru kowos in sifilpa moulyak.\n6Nga ac fah sot nu suwos alko ac ikwa, ac afinkowosla ke kolo. Nga ac sot momong nu in kowos ac akmoulyekowosyak. Na kowos ac fah etu lah nga pa LEUM GOD.”\n7Ouinge nga orek palu oana ke fwackme nu sik. Ke nga srakna kaskas, nga lohng sie pusra erarrar, na sri uh mutawauk in kupasreni.\n8Ke nga ngetang liye ma inge, sri uh mutawauk in nukla ke alko ac ikwa, na fah kolo. Tusruktu wangin momong in elos.\n9Na God El fahk nu sik, “Mwet sukawil, fahk kas in palu nu ke eng uh. Fahkang lah LEUM GOD Fulatlana El sap elan tuku liki acn nukewa ac mongyang nu ke mano misa inge, ac oru elos in moulyak.”\n10Ouinge nga palye oana ke fwackme nu sik. Na momong ilyak nu ke mano inge ac elos moulyak ac tuyak. Elos arulana pus, fal in orala sie un mwet mweun na yohk.\n11Na God El fahk nu sik, “Mwet sukawil, mwet Israel elos oana sri inge. Elos fahk mu elos paola, ac elos wotla liki kutena finsrak lalos nu ke pacl tok uh.\n12Ouinge palye nu sin mwet luk, mwet Israel, ac fahkang lah nga, LEUM GOD Fulatlana, fah ikasla kulyuk lalos, ac nga fah eisalosla ac folokunulosme nu in facl Israel.\n13Ke nga ac ikasla kulyuk uh yen mwet luk pukpuki we, ac usalosyak liki, na elos ac fah etu lah nga pa LEUM GOD.\n14Nga ac fah mongyang nu in elos ac akmoulyalosyak, ac oru elos in muta in facl selos sifacna. Na elos ac fah etu lah nga pa LEUM GOD. Nga wulela mu nga ac oru ma inge, ac nga ac oru. Nga, LEUM GOD Fulatlana, pa fahk ma inge.”\n15LEUM GOD El sifil kaskas nu sik ac fahk,\n16“Mwet sukawil, eis sie polosak ac simusla kas inge kac: ‘Ma lal Judah ac mwet nukewa in tokosrai lal!’ Na kom sifilpa eis sie polosak ac simusla kas inge kac, ‘Ma lal Joseph ac mwet nukewa in tokosrai lun Israel.’\n17Na kom sruokya muta luo an ac orani in oana luman polosak sefanna.\n18Ke mwet lom ac siyuk sum lah mea kalmen ma inge,\n19fahk nu selos lah nga, LEUM GOD Fulatlana, ac fah eis polosak se ma aolla Israel, ac sang in weang polosak se ma aol Judah an. Nga ac fah orani polosak luo in orala sak sokofanna, ac sruokya inpouk.\n20“Sruokya polosak luo an inpoum, ac lela mwet uh in liye.\n21Na kom in fahk nu selos lah nga, LEUM GOD Fulatlana, ac fah eis mwet luk nukewa liki mutunfacl ma elos fahsrelik nu we, ac oraloseni nu sie, ac folokunulosla nu in facl selos sifacnu.\n22Nga ac fah oraloseni in orala mutunfacl sefanna in acn selos fineol lun Israel. Ac fah oasr tokosra sefanna in kololos, ac elos ac fah tia sifil kitakatelik nu ke mutunfacl luo, ku muta ye poun tokosra luo.\n23Elos ac fah tia sifil akfohkfokyalos ke ma sruloala, ku akkolukyalos ke ma srungayuk. Nga ac fah aksukosokyalosla liki ouiya nukewa su elos orekma koluk ac lafwekinyu kac. Nga ac fah aknasnasyalosla, na elos ac fah mwet luk, ac nga ac fah God lalos.\n24Sie tokosra su oana David, mwet kulansap luk, ac fah tokosra lalos. Elos nukewa ac fah tukeni ye mwet kol sefanna, ac oaru in liyaung ma sap luk.\n25Elos ac fah muta fin facl se su nga sang nu sel Jacob, mwet kulansap luk — facl se mwet matu lalos tuh muta we. Elos ac fah muta we nwe tok, wi tulik natulos ac fwilin tulik natulos. Sie tokosra oana David, mwet kulansap luk, ac fah kololos nwe tok.\n26Nga ac fah orala sie wulela yorolos su ac fah akkeye lah elos ac fah muta in misla ingela nwe tok. Nga ac fah musaelosyak ac akpusyalos, ac oru tuh Tempul luk in oanna yorolos in facl selos ingela nwe tok.\n27Nga ac fah muta yorolos we. Nga ac fah God lalos, ac elos ac fah mwet luk.\n28Ke nga ac oakiya Tempul luk in oan inmasrlolos nwe tok, na mutunfacl nukewa ac fah etu lah nga, LEUM GOD, sulela mwet Israel tuh elos in mwet luk.”


Saturday (1/30) Sifac: Jesus El Tuhng - Word Of Knowledge | USA\nSifac: Jesus El Tuhng\nMwe Read: John 11:28-37\n“Jesus El Tung” pa sie verse ma fototo omeet ke Bible uh. Verse se inge tia fototo mukena, kut in wi kalem kac koanong iyacn verse se pac inge. In pacl lun mwet Greek in pacl soh, oasr luhmahlah lalos lac God El tia God suc ma munas nunak in pakoten la. Na verse se inge pa ase kalem lasr mwet lulalfongi misenge lah, yohk pakoten ac tung insiacl God ke lalfon ac mukuikui in nikin lun mwet lulalfongi uh.\nMwe read se inge akkalemye lac sap soko tuku nusin Leum Jesus lac Lazarus el mas ac keok. Kut kalem kac lac Leum Jesus El akfasrye ma Kunacl su ma God Papa El supaclma nuke ke pulan pacl se in eis pweng se inge. Leum El akfasrye ma kunacl inge saap mile luo kuh tolu liki acn se ma Lazarus weang tamtael luo, Mary ac Martha, muta we. Pweng se sulpac tuku lac Lazarus el misac.\nKe pweng inge tuku nu yurin Leum, El tiana tui in akfasrye kulansap lal nusin God Papa. Tukin Lazarus el misa ac pukpuki lusen len akosr, Leum Jesus El tufwa som in topoklah ngusr se inge ke sripen Mary, Martha, ac Lazarus elos mwet kawuck wowo lun Leum. Ke mwe read se inge, kut kalem kac lac Leum El som te akmoulyelulack Lazarus suc ma mwet suc oasr inmasrlon ma sikyak inge arulana fwefe lac ke mwenmwen sakurik lun Leum inge.\nNusesr misenge in kalem kac lac yohklacna pakomuta lun Leum God nusin mwet uh. Leum El sifwil filiyac akwuck se nusesr in fasr kac lah kut in loang nuke kulansap lasr nusin God Papa meet in oana ke mwe read se inge akkalemye nusesr. Leum Jesus El sislah acn wolana Sel inkasrao in tuku, misac, ac moulyak in ase moul wolana se nusesr. Kut in tiana fulwelah kain in mukuikui sahyac in sang fungul kulansap lasr nusin God suc ma yohk pakoten Lal nusin mwet uh nukewa.\nPrevPreviousFriday (1/29) Sifac: NGA Pa Moul\nNextSanri (1/31) Sifac: Sifil MoulNext


BIBLE MUTAL LUO TOKOSRA 4\n☰ LUO TOKOSRA 4 ◀ ▶\nElisha El Kasru Sie Katinmas Sukasrup\n1 Sie katinmas kien sie sin mwet ke un mwet palu se el som nu yorol Elisha ac fahk nu sel, “Leum luk, mukul tumuk ah misa. Kom etu lah el mwet na etu in sangeng sin God se, tusruktu oasr mwet se el tuh soemoul nu se, ac inge mwet sac el tuku in usla wen luo nutik tuh eltal in mwet kohs nu sel, in akfalye misa lun mukul tumuk ah.”\n2 Elisha el siyuk, “Mea kom lungse nga in oru nu sum? Fahk nu sik lah mea oasr in lohm sum ah?”\nKatinmas sac topuk, “Wangin na pwaye, sayen kitin sufa in oil in olive.”\n3 Elisha el fahk nu sel, “Fahla nu yurin mwet tulan lom nukewa, ac ngisrala pisin sufa an selos in arulana pukanten. 4 Na kom ac wen luo nutum an utyak nu in lohm an, kaliya srungul an, ac mutawauk nwek sufa an ke oil ah. Pacl se na ma nwanala soko sufa an, srela nu saya.”\n5 Ouinge mutan sac ac wen luo natul ah utyak nu lohm ah, kaliya srungul ah, eis sufa in oil srisrik soko ah, ac nwek oil uh nu in sufa inge ke pacl se ma wen natul ah sang nu sel. 6 Ke eltal nwakla nufon sufa uh, mutan sac siyuk lah srakna oasr sufa lula. Sie sin wen natul ah topuk, “Pa na ingan ma safla uh.” Na oil in olive ah tui, tila soror. 7 Na katinmas sac folokla nu yorol mwet palu Elisha, su fahk nu sel, “Kukakunla oil in olive an, sang molela misa lom an nukewa, ac mani ma yolyak ac fal in karingin kom ac wen nutum.”\nElisha Ac Mutan Kasrup Se In Acn Shunem\n8 Sie len ah Elisha el som nu Shunem, acn se ma sie mutan kasrup muta we. Mutan sac tuh solal elan welul mongo. Tukunna pacl sac me, pacl nukewa Elisha el ac som nu Shunem uh el ac som mongo in lohm sin mutan sac. 9 Na mutan sac fahk nu sin mukul tumal ah, “Nga lulalfongi na mu mwet se ma fahsri kut na inge el mwet mutal lun God se. 10 Wona kut in musaela sie fukil in oan lucng ke lohm uh, ac kut filiya sie mwe oan ah, sie tepu, sie mwe muta, ac sie lam ah loac, elan ku in muta we pacl nukewa el ac tuku nu yorosr uh.”\n11 Sie len ah Elisha el folokla nu Shunem, ac el fanyak nu ke infukil se sel inge in tuh mongla. 12 El fahk nu sel Gehazi, mwet kulansap lal, elan som ac pangonma mutan sac. Ke el tuku ah, 13 Elisha el fahk nu sel Gehazi, “Siyuk sel lah mea nga ku in oru in akfalye kemkatu yohk lal ke mwe kasru lal nu sesr inge. Sahp acnu oasr enenu lal ma nga ku in tafweang nu sel tokosra, ku mwet kol fulat lun un mwet mweun.”\nMutan sac topuk ac fahk, “Mwe enenu luk nukewa nga ku na in konauk yurin mwet luk inge.”\n14 Elisha el siyuk sel Gehazi, “Na fin ouingan, mea nga ac ku in oru nu sel?”\nGehazi el topuk, “Kom mu fuka, wangin wen natul, a mukul tumal uh matuoh na.”\n15 Elisha el fahk, “Sap elan fahsru.” Na mutan sac tuku twe tu ke mutunoa, 16 ac Elisha el fahk nu sel, “Pacl se na inge ke yac fahsru uh kom ac sruok wen se nutum inpoum.”\nNa mutan sac fahk, “We! Leum luk, nunak munas nimet kiapweyu. Kom sie mwet lun God!”+\n17 Na pacl sacna ke yac tok ah, mutan sac oswela tulik mukul se, oana ke Elisha el fahk ah.\n18 In kutu yac tok, ke pacl in kosrani, tulik sac som ke sie lotutang in tuh wi papa tumal, su muta inimae yurin mwet orekma ke kosrani uh. 19 In kitin pacl ah, tulik mukul sac wola nu sin papa tumal ac fahk, “Ngal insifuk! Ngal insifuk!”\nPapa sac fahk nu sin sie mwet kulansap lal ah, “Usla tulik se inge nu yurin nina kial ah.” 20 Mwet kulansap sac usla tulik sac nu yurin nina kial ah. Nina sac sruokol finyepal nwe ke sun infulwen len, na el misa.\n21 Nina sac usalak nu infukil sel Elisha ah, likilya fin mwe oan sac, na el illa ac kaliya srungul ah. 22 Na el pangon mukul tumal, ac fahk nu sel, “Sap sie mwet kulansap an in use soko donkey an nu yuruk. Nga ke som nu yorol Elisha, mwet palu. Nga ac sa na foloko.”\n23 Mukul tumal ac siyuk, “Efu ku kom in som na misenge, ke tia len Sabbath ku len in Kufwen Malem Sasu?”*\nMutan kial ah fahk, “Mansis.” 24 Ouinge mutan sac sap in akoeyukla donkey soko ah, ac el fahk nu sin mwet kulansap lal ah, “Oru donkey soko an in kasrusr ke kuiyal nufon, ac nimet oru elan kakasrisrikla nga fin tia fahk.” 25 Ouinge el mukuiyak ac som nu Fineol Carmel, yen Elisha el muta we.\nElisha el liyalak ke el srakna fahsr loes liki acn el muta we, ac el fahk nu sel Gehazi, mwet kulansap lal, “Liye, mutan Shunem sac pa tuku ingo! 26 Sulaklak yula nu yorol ac siyuk lah el, ac mukul tumal ac wen natul ah fuka.”\nMutan sac fahk nu sel Gehazi mu ma nukewa wona, 27 tusruktu ke el tuku nu yorol Elisha, el pasria ye mutal ac sruokya nial. Gehazi el oru elan sinukunulla lukel, tuh Elisha el fahk, “Fuhlella. Kom tia liye lah el arulana asor ac fosrnga insial? A LEUM GOD El tiana fahk kutena ma nu sik kac.”\n28 Mutan sac fahk nu sel, “Leum luk, ku oasr siyuk luk nu sum ke sie wen? Ya nga tuh tia fahk mu kom in tia kiapweyu?”\n29 Elisha el forla nu sel Gehazi ac fahk, “Sulaklak, eis sikal luk uh ac som. Nimet tui in paing kutena mwet kom osun nu se, ac fin oasr mwet paing kom nimet topuk. Fahsr suwosna nu ke lohm sac, ac sang sikal luk an sukya mutun tulik sac.”\n30 Mutan sac fahk nu sel Elisha, “Nga fulahk ke inse pwaye luk nu sin LEUM GOD moul, ac oayapa nu sum, lah nga fah tiana som liki kom!” Ouinge eltal tukeni mukuiyak in folok. 31 Gehazi el som na meet lukeltal, ac el sang na sikal lal Elisha sukya mutun tulik sac, tuh wanginna pusra ku kutena akul lah tulik sac moul. Na el folokla, sonol Elisha ac fahk, “Tulik sac tiana ngutalik.”\n32 Ke Elisha el sun lohm sac, el mukena utyak nu infukil ah, ac liye lah tulik sac misa oan fin mwe oan ah. 33 El kaliya srungul ah, ac pre nu sin LEUM GOD. 34 Na el ona fin tulik mukul sac, ac oakeang oalul nu ke oalul, mutal nu ke mutal, ac paol nu ke paol. Ke el asrosrelik oan fin tulik sac, na monin tulik sac mutawauk in fusrfusryak.+ 35 Elisha el tukakek ac forfor infukil sac, ac sifilpa som ona fin tulik sac. Ac tulik sac sinacla pacl itkosr, na el ngutalik. 36 Elisha el pangnol Gehazi ac fahk nu sel elan som pangonma nina kien tulik sac. Ke nina sac el utyak, Elisha el fahk nu sel, “Wen nutum uh pa inge.” 37 Mutan sac putati nu ke nial Elisha, ac mutal sun infohk uh. Na el us tulik mukul se natul, ac som.\nLuo Pac Mwenmen\n38 Sie pacl ah, ke oasr sracl lulap in facl sac nufon, Elisha el folokla nu Gilgal. Ke pacl se el luti sie un mwet palu, el fahk nu sin mwet kulansap se lal ah in sang sie tup lulap nu fin e ah, ac orauk sie sup nalos. 39 Sie selos som nu inimae in ituk mahsrik. El liyauk mah orak soko, na el kunesla fahko na pukanten kac. El foloko twe sipsipikya sang nu ke sup sac ac tia etu lah mea se. 40 Yuyula sup ah mwet ah in kang, na ke elos tufahna ema elos fahk nu sel Elisha, “Ma inge pwasin!” Ac elos tiana kang. 41 Elisha el siyuk in utuku kutu flao ma yohk kosra, na el okoaung nu in tup sac, ac fahk, “Yakang kutu pac sup an nalos.” Na elos kang tuh wona.\n42 Sie pac pacl ah, mwet se tuku Baal Shalishah me ac el use nu sel Elisha srukwal longoul ke bread barley su orekla ke kosrani se meet ke barley in yac sac, oayapa fiten wheat su tufahna kinkinla. Elisha el fahk nu sin mwet kulansap lal elan kiteya un mwet palu sac ke ma inge, 43 na mwet kulansap sac siyuk, “Ku mea, kom nunku mu ma inge ac fal nu sin mwet siofok?”\nElisha el topuk, “Sang elos in mongo, mweyen LEUM GOD El fahk mu elos ac mongo, na ac srakna oasr luwa.” 44 Ouinge mwet kulansap sac sang mongo inge nu ye mutalos, ac elos nukewa mongoi ac srakna oasr ma lula, oana ma LEUM GOD El fahk.\n+ 4:16 Gen 18:4 * 4:23 len sabbath ... kufwen malem sasu: len mutal ouinge pa mwet uh pangon mu wo emeet in lolngok yurin sie mwet palu. + 4:34 1 Tok 17:21


Ezekiel 41 - BIBLE MUTAL\n1Na mukul sac pwenyuyak nu ke infukil se inkain lohm uh, pangpang Acn Mutal. El srikeya acn in utyak se nu we ah: fit singoul sralap,\n2ac fit singoul oalkosr lusa, su oasr sinka ma fit oalkosr matoltoliya ke layen luo ah kewa. El srikeya infukil sac tuh na fit onngoul oalkosr lusa, ac fit tolngoul akosr sralap.\n3Na el utyak nu infukil se ma oan oe loac uh. El srikeya acn in utyak nu kac: fit tolu sralap ac fit singoul lusa, ac oasr pac sinka su fit singoul luo matoltol ke siska luo ah kewa.\n4El srikeya infukil se inge, tuh na fit tolngoul akosr maspang. Fukil se inge oan meet liki fukil lulap sac. Na el fahk nu sik, “Pa inge Acn Mutal Na Mutal.”\n5Mwet sac srikeya matoltoliyen sinka loac ke Tempul uh tuh na fit singoul. Sisken sinka se inge oasr infukil srisrik puspis ma fit itkosr sralapa musaiyukla rauneak Tempul.\n6Infukil inge orala twek tolu, ac oasr infukil tolngoul ke kais sie twek. Sinka lik ke Tempul uh oasriksrik liki ma ke twek se ten ah, oru infukil inge ku in fulyang ke pesinka uh ac tia patputyang nu kac.\n7Ouinge, fin liyeyuk sinka in Tempul uh lik ah me, ac oana in matoltol sefanna tenyak nu lucng. Na ke sinka lik ke Tempul uh likin infukil inge, oasr nien fan na sralap luo orekla, na mwet uh ku in fanyak ke twek se eten ah yak nu ke twek se infulwa, oayapa nu ke twek se lucng ah.\n8Nga liye lah oasr sawalsrisr se fit oalkosr sralap rauneak Tempul, su fulatak liki infohk uh ke fit singoul.\n9Sinka lik ke infukil inge fit oalkosr matoltol.\n10Inmasrlon sawalsrisr sac ac lohm ekasr ma orekmakinyuk sin mwet tol, oasr acn mwesas se rauneak Tempul uh su sralapa fit tolngoul akosr.\n11Oasr sie srungul nu ke infukil ekasr ma oan layen epang ke Tempul uh, ac sie pac srungul nu ke infukil ke layen nu eir. Sawalsrisr sac fulatanna pwelung ke infukil ma oan pe sinka ke Tempul.\n12Oasr pac sie lohm ma ngetang nu ke layen nu roto ke Tempul, su fit siofok lumngaul lusa ac fit siofok singoul onkosr sralap. Sinka kac ah fit eu matoltol raunyak.\n13Mwet sac srikeya acn lik ke Tempul tuh na oasr fit siofok onngoul oalkosr lusa. Na el srikeya pac acn tok ke Tempul uh nwe ke acn tok ke lohm se oan layen nu roto, wi acn mwesas se inmasrlo, tuh na oasr fit siofok onngoul oalkosr pac.\n14Lusen mutun Tempul uh, weang acn mwesas luo lac lac kewa, oasr pac fit siofok onngoul oalkosr.\n15El srikeya pac lusen lohm ma oan nu roto ah, weang sawalsrisr luo kewa, oasr pac fit siofok onngoul oalkosr kac. Acn in utyak nu ke Tempul uh, oayapa Acn Mutal, ac Acn Mutal Na Mutal\n16sinka kac uh panuliyukla ke falful uh yak nwe ke winto ah. Winto inge ku in kauli.\n17Luin Tempul ah yak nwe fin srungul ah, yuniyukla nufon ke ma kihlyak\n18in luman sak palm, ac cherub uh — palm soko ac cherub se atupali nwe ke na rauneak nufon infukil uh. Kais soko cherub inge oasr muta luo kac:\n19mutun mwet se ngetla nu ke sak palm layen lasa, ac mutun lion soko ngetla nu ke sak palm soko layen layot. Ouinge lumah uh rauneak nufon sinka uh,\n20liki falful in lohm uh yak nwe fin srungul ah.\n21Sru ke Acn Mutal uh maspang. Meet liki acn in utyak nu ke Acn Mutal Na Mutal oasr ma se oan we oana\n22luman loang sak se. Fulata fit limekosr, sralapa fit akosr. Sru ke sruwasrik kac, acn ten kac, ac siska ah nufon, orekla ke sak. Na mukul sac fahk nu sik, “Pa inge tepu se ma oan ye mutun LEUM GOD.”\n23Oasr mutunoa oan ke saflaiyen acn in uti‐utyak nu ke Acn Mutal, ac sie pac oan ke saflaiyen acn in uti‐utyak nu ke Acn Mutal Na Mutal.\n24Kais sie mutunoa inge oasr srungul luo kac ma ac ku in ikak ke infulwa uh.\n25Oasr petsa in sak palm ac cherub kihlyak oan ke srungul nu ke Acn Mutal uh, oana ma oan pesinka ah. Ac mwe afyuf sak se sang kosrala acn lik ke mutunoa ke infukil in utyak ah.\n26Ke sisken infukil se inge oasr winto kac, ac sinka uh yunla pac ke sak palm.